Μπόρνχολμ

Το Μπόρνχολμ (δανικά: Bornholm, αρχαία σκανδιναβικά: Burgundaholmr, δηλαδή το νησί των Βουργουνδών) είναι το πέμπτο μεγαλύτερο νησί της Δανίας και το όγδοο της Βαλτικής Θάλασσας. Το 2025 ο πληθυσμός του νησιού ανερχόταν στους 38.967 κατοίκους και πρωτεύουσα του νησιού είναι το Ρόννε με 13.675 κατοίκους.BY3: Πληθυσμός την 1η Ιανουαρίου ανά αστικές περιοχές, έκταση και πυκνότητα πληθυσμού

Στρατηγικά τοποθετημένο, στο Μπόρνχολμ έχουν λάβει χώρα πολλές μάχες για τον έλεγχο του νησιού. Συνήθως κυβερνιόταν από τη Δανία, τη Σουηδία αλλά και το Λύμπεκ. Τα ερείπια του Χάμερσχους (Hammershus), στο βορειοδυτικό άκρο του νησιού, αποτελούν το μεγαλύτερο μεσαιωνικό φρούριο στη βόρεια Ευρώπη, γεγονός που αποδεικνύει τη σημασία της τοποθεσίας του.

 Ιστορία 
Στην παλαιά σκανδιναβική γλώσσα το νησί ήταν γνωστό ως Μπουργκουνταχόλμρ (Burgundaholmr) και υπάρχουν μελετητές που πιστεύουν ότι οι Βουργουνδοί πήραν το όνομά τους από το Μπόρνχολμ. Οι Βουργουνδοί ήταν Γερμανικός λαός που εγκαταστάθηκε στην περιοχή του Ροδανού από τους Ρωμαίους και από τους οποίους πήρε το όνομά της η περιοχή της Βουργουνδίας στη Γαλλία.

Το Μπόρνχολμ παραχωρήθηκε στην Ελεύθερη Πόλη του Λύμπεκ από τον Φρειδερίκο Α΄ της Δανίας για 50 χρόνια, με αρχή το 1525, ως πληρωμή για την υποστήριξή του στην απόκτηση του Δανικού θρόνου. Οι σουηδικές δυνάμεις κατέκτησαν το νησί κατά τη διάρκεια του Πολέμου του Τόρστενσον το 1645, αλλά το επέστρεψαν στη Δανία μέσω ειρηνευτικής συμφωνίας. Μετά τον πόλεμο του 1658, η Δανία παραχώρησε το νησί στη Σουηδία με τη συνθήκη του Ροσκίλντε. Την ίδια χρονιά ξέσπασε μια εξέγερση, η οποία κορυφώθηκε με τον πυροβολισμό του Σουηδού διοικητή Γιόχαν Πρίντσενσκολντ στις 8 Δεκεμβρίου 1658. Μετά την εξέγερση, οι κάτοικοι παρέδωσαν το νησί τους στους Δανούς βασιλιάδες.

Νωρίς το πρωί της 9ης Απριλίου 1940, οι Γερμανικές δυνάμεις κατέλαβαν τη Δανία και ξεκίνησαν την Επιχείρηση Βεζερύμπουνγκ. Στις 22 Αυγούστου 1942, μια ιπτάμενη βόμβα συνετρίβη στο Μπόρνχολμ κατά τη διάρκεια μιας δοκιμής. Στις 7-8 Μαΐου 1945 βομβαρδίστηκαν οι δυο κύριες πόλεις του νησιού από τους Σοβιετικούς. Στις 9 Μαΐου, τα σοβιετικά στρατεύματα αποβιβάστηκαν στο Μπόρνχολμ και μετά από μια σύντομη μάχη, η γερμανική φρουρά περίπου 12.000 ανδρών παραδόθηκε. Οι σοβιετικές δυνάμεις εγκατέλειψαν το νησί στις 5 Απριλίου 1946.

 Οικονομία 
Οι κύριες βιομηχανίες του νησιού περιλαμβάνουν την αλιεία, τις τέχνες, όπως η υαλουργία και η αγγειοπλαστική χρησιμοποιώντας τοπικό πηλό και η παραγωγή γάλακτος. Ο τουρισμός είναι σημαντικός κατά τη διάρκεια του καλοκαιριού κυρίως.

 Γεωγραφία 
Το νησί είναι γνωστό ως «νησί της ηλιοφάνειας» (Solskinsøen) λόγω του καιρού του και ως «βραχώδες νησί» (Klippeøen) λόγω της γεωλογίας του, το οποίο αποτελείται από γρανίτη εκτός από κατά μήκος της νότιας ακτής. Τα καλοκαίρια στο νησί είναι αρκετά ζεστά για την τοποθεσία του και οι θερμοκρασίες διατηρούνται ζεστές μέχρι τον Οκτώβριο. Το Μπόρνχολμ έχει έκταση που αντιστοιχεί σε 584,59 τ.χλμ.

Η τοπογραφία του νησιού αποτελείται από εντυπωσιακούς βραχώδεις σχηματισμούς στο βορρά (σε αντίθεση με την υπόλοιπη Δανία, η οποία αποτελείται κυρίως από ήπιους λόφους) που κατηφορίζουν προς πευκοδάση και φυλλοβόλα δάση (που επλήγησαν σε μεγάλο βαθμό από καταιγίδες τη δεκαετία του 1950), γεωργικές εκτάσεις στο κέντρο και αμμώδεις παραλίες στο νότο.

 Κλίμα 
Το Μπόρνχολμ έχει ωκεάνιο κλίμα σχετικά παρόμοιο με αυτό της νότιας Σουηδίας και της ηπειρωτικής Δανίας, του οποίου οι καλοκαιρινές μέγιστες και χειμερινές χαμηλές θερμοκρασίες μετριάζονται σε μεγάλο βαθμό από τη θαλάσσια και απομονωμένη θέση του. Αν και η έντονη ζέστη είναι σπάνια, το κλίμα είναι ηλιόλουστο κατά τη διάρκεια του καλοκαιριού και οι βροχοπτώσεις είναι γενικά αραιές για ένα κλίμα αυτού του τύπου.

 Φωτογραφίες 

 Παραπομπές 

 Εξωτερικοί σύνδεσμοι 

 Επίσημος ιστότοπος του δήμου του Μπόρνχολμ. 
 Το μουσείο του Μπόρνχολμ. 
 Τουριστικές πληροφορίες για το Μπόρνχολμ. 

Κατηγορία:Νησιά της Δανίας